《借成喜杉棚成》
宋代·舒岳祥

夏炎已云极，秋暑方自兹。
借成面西日，午后如烹炊。
主人爱敬面，架杉覆青枝。
赫日辟三舍，鲜飚汎沦漪。
高蝉亦好吟，振响流笙篪。
夜静明月出，疏影复陆离。
欹枕寝桃竹，露坐冠笋皮。
凡此暑中事，施之无不宜。
念我逃世难，过用恐祸随。
昔时半山老，畏热架条枚。
不知公相贵，清俭谅可思。
我本无家管，禄尽寿有遗。
得此已厚忝，衔感以成诗。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。